|  |
| --- |
| PRITARTA |
| Neringos savivaldybės tarybos kolegijos 2023 m. birželio d. protokoliniu nutarimu Nr. |
|  |
|  |
|  |

**Kūrybinių industrijų, gamtamokslinio BEI meninio ugdymo klasterIO „NERINGOS TALENTAI 2030“ KONCEPCIJA IR JOS ĮGYVENDINIMO GAIRĖS**

**I SKYRIUS**

**UGDYMO KLASTERIS IR JUO SPRENDŽIAMOS**

**PROBLEMOS**

1. **Kūrybinių industrijų, gamtamokslinio bei meninio ugdymo klasterio „Neringos talentai 2030“ kūrimas – viena iš švietimo problemų sprendimo alternatyvų.**

1.1. Siekdami išsaugoti ir modernizuoti vienintelę Neringos gimnaziją, pritaikyti jos veiklą prie Seimo ir Vyriausybės nustatytų tinklo formavimo taisyklių bei maksimaliai išnaudoti savivaldybės teritorijoje veikiančių ugdymo bei kultūros įstaigų, taip pat valstybinių įstaigų ir aukštojo mokslo institucijų potencialą, Neringos savivaldybė kuria *Kūrybinių industrijų, gamtamokslinio bei meninio ugdymo klasterį „Neringos talentai 2030“ (toliau –**Ugdymo klasteris)*. Ugdymo klasterio paslaugomis galės naudotis **ne tik vietos mokiniai, Neringoje antrąjį būstą turinčių šeimų vaikai ir jaunimas, bet ir įvairius kultūrinės edukacijos projektus įgyvendinančios nevyriausybinės organizacijos**.

1.2. Pasirašytų ilgalaikio bendradarbiavimo sutarčių arba memorandumo pagrindu, Ugdymo klasterio veikloje dalyvaus šie:

**1.2.1. Potencialūs pagrindiniai partneriai:**

* Neringos gimnazija;
* Neringos meno mokykla;
* Nidos kultūros ir turizmo informacijos centras „Agila“;
* Kuršių nerijos nacionalinio parko (toliau – KNNP) Lankytojų centras ir Gamtos mokykla;
* Vilniaus dailės akademija (*Nidos meno kolonija bei šios aukštosios mokyklos Klaipėdos fakultetas*);
* Šeiko šokio teatras;
* Asociacija „Audiovizualinių menų industrijos inkubatorius“;
* VilniusTech kūrybinių industrijų fakultetas;
* Klaipėdos technologijų mokymo centras;
* Kitos organizacijos.

**1.2.2. Potencialūs asocijuoti partneriai:**

* Neringos savivaldybės Viktoro Miliūno viešoji biblioteka (*Preilos filialas*),
* Karaliaus Mindaugo profesinio mokymo centro praktinio mokymo bazė Pervalkoje;
* Lietuvos muzikos bei teatro akademija (*Klaipėdos fakultetas*);
* Klaipėdos dramos teatras;
* Klaipėdos valstybinis muzikinis teatras;
* Klaipėdos apskrities Ievos Simonaitytės viešoji biblioteka (Tarptautiniu vertėjų ir rašytojų centras Nidoje);
* Klaipėdos Eduardo Balsio menų gimnazija;
* Klaipėdos Vidūno gimnazija;
* Lietuvos nacionalinis operos ir baleto teatras;
* VšĮ „Violončelių muzika“;
* Klaipėdos miesto kolegijos;
* Klaipėdos miesto ir/ar kitų Lietuvos savivaldybių profesinio mokymo įstaigos;
* Asocijuotos Neringos savivaldybės verslo struktūros;
* Nevyriausybinio sektoriaus organizacijos;
* Veiklą Neringoje planuojančios vykdyti privačios mokyklos;
* Švietimo, mokslo ir sporto ministerija;
* Kultūros ministerija;
* Ekonomikos ir inovacijų ministerija;
* Valstybinė saugomų teritorijų tarnyba prie Aplinkos ministerijos;
* Užimtumo tarnyba prie Lietuvos Respublikos socialinės apsaugos ir darbo ministerijos;
* Kitos organizacijos.

* 1. Ugdymo klasteryje visas ugdymo procesas bus grindžiamas tinklaveikos ir bendrų intelektinių bei materialinių resursų kooperavimo principais.

1. **Ugdymo klasterio teikiamų paslaugų išskirtinumas.**

2.1. Ugdymo klasterio pagrindu Neringos gimnazijoje ir Neringos meno mokykloje veiks specializuotos (sustiprintos) **menų**, **kūrybinių industrijų**, **gamtos mokslų** klasės (neformalaus ugdymo programos), kurių ugdytiniai po pamokų savo gebėjimus bei praktinius įgūdžius galės tobulinti Nidos kultūros ir turizmo informacijos centre „Agila“ įrengtose montažinėse, Vilniaus dailės akademijos Nidos meno kolonijos gamybinėje bazėje, KNNP Gamtos mokykloje Nidoje ir Lankytojų centre Juodkrantėje. Specializuotose (sustiprintose) menų, kūrybinių industrijų, gamtos mokslų klasėse (programose) lektoriais dirbs ne tik Neringos gimnazijos ir Meno mokyklos pedagogai, bet ir klasterio veikloje dalyvaujančių aukštųjų bei profesinių mokyklų dėstytojai, II ir III pakopos studijų programų studentai, Neringoje reziduojantys profesionalaus scenos meno ir kūrybinių industrijų atstovai, iš savivaldybės ir kitų finansavimo šaltinių stipendijas gaunantys laisvieji menininkai, KNNP specialistai.

2.2. Neringos gimnazijos patalpose taip pat veiks Klaipėdos technologijų mokymo centro ar kitos profesinio mokymo įstaigos padalinys, kuriame pagrindinį išsilavinimą įgiję arba vidurinio ugdymo programoje toliau besimokantys mokiniai galės įgyti **audiovizualinių medijų** **techniko ar kitas Neringos darbo rinkos poreikius atitinkančias kvalifikacijas**. Audiovizualinių medijų techniko kvalifikaciją įgijęs Neringos jaunimas galės dirbti kino pramonėje, televizijos ir radijo kompanijose, skaitmeninių medijų įmonėse, reklamos agentūrose, taip pat individualiai. Šių specialistų paslaugomis naudosis ne tik Neringos, bet ir viso regiono turizmo versle dalyvaujantys ūkio subjektai, medija produkciją kuriančios kompanijos. **Tokiu būdu Neringos savivaldybėje bus formuojamas laipsniškai augantis ir gerai apmokamas kūrybinių industrijų sektorius**.

2.3. Talentingi, menams, kūrybinėms industrijoms ir gamtos mokslams gabūs Neringos gimnazijos mokiniai savo žinias bei praktinius įgūdžius toliau galės sėkmingai tobulinti Neringos gimnazijos vidurinio ugdymo programoje su sustiprintu meniniu, gamtamoksliniu bei kūrybinių industrijų ugdymu, o sėkmingai brandos egzaminus išlaikę – tęsti studijas Vilniaus dailės akademijoje, Lietuvos muzikos bei teatro akademijoje, VilniusTech kūrybinių industrijų fakultete, kitose aukštosiose mokyklose ar aukštąjį neuniversitetinį išsilavinimą teikiančiose aukštojo mokslo institucijose (kolegijose). Neringos savivaldybė rems Neringos gimnazijos pagrindinio ir vidurinio ugdymo programas baigusių mokinių studijas aukštosiose bei profesinėse mokyklose, kurios dalyvaus klasterio veikloje.

**3. Pedagogų kompetencijų ugdymas bei inovatyvių ugdymo programų kūrimas.**

3.1. Labai svarbi Ugdymo klasterio veiklos kryptis – Neringos gimnazijos ir kitų savivaldybės ugdymo įstaigų pedagogų kompetencijų ugdymas, suteikiant išskirtines galimybes dalyvauti klasterio aukštųjų bei profesinių mokyklų rengiamuose mokymuose, seminaruose, teikiant individualias konsultacijas. Tokiu būdu Neringos švietimo bendruomenei bus sudarytos papildomos galimybės partnerystės pagrindais įsitraukti į aukštųjų ir profesinių mokyklų mokslininkų vykdomus nacionalinius bei tarptautinius projektus. Kompetencijų ugdymo projektuose galės dalyvauti ir kitų Lietuvos regionų mokytojai, švietimo įstaigų vadovai. Ilgainiui Ugdymo klasteryje bus užtikrintas Lietuvos pedagogų kompetencijų ugdymas, o Neringa identifikuojama kaip pridėtinę intelektinę vertę sukuriantis kurortas, kuriame veiklos vykdomos ne tik vasaros sezono metu.

3.2. Ugdymo klasteryje dalyvaujantys aukštųjų ir profesinių mokyklų mokslininkai, bendradarbiaudami su Neringos ugdymo įstaigų pedagogais, KNNP specialistais bei Nidos meno kolonijos ir kitų menininkų rezidencijų kūrėjais, kurs inovatyviais kūrybinių industrijų, meninio bei gamtamokslinio ugdymo metodais grįstas programas, kurios bus praktiškai išbandomos Neringos gimnazijoje, Neringos meno mokykloje ir kitose Lietuvos švietimo įstaigose.

**II SKYRIUS**

**savivaldybės strateginiuose dokumentuose įtvirtinti siekiai, atitinkantys ugdymo klasterio**

**kūrimo galimybes**

3.3. Neringos savivaldybės 2020–2030 m. kultūros politikos kaitos gairėse, patvirtintose Neringos savivaldybės tarybos 2020 m. sausio 30 d. sprendimu Nr. T1-6 „Dėl pritarimo Neringos savivaldybės 2020–2030 m. kultūros politikos kaitos gairėms“ (toliau – Kultūros politikos gairės), akcentuojama:

* „Kūrybinių sumanymų turintis Neringos jaunimas – potencialūs ateities pokyčių generatoriai – dažnai stokoja pagalbos rengiant ir įgyvendinant įvairius kultūros projektus bei sąlygų savo kūrybiniams sumanymams realizuoti. Kita vertus, trūksta ir paties jaunimo aktyvesnio dalyvavimo savanoriškos veiklos programose, kultūros bei meno kūrimo procesuose“;
* „<...> tik tarpusavyje susijusios, t. y. klasterius formuojančios ir kultūros išteklius naudojančios ekonominės veiklos gali daryti žymią įtaką regionų ekonomikos augimui, prisidėti prie regionų savitumo ir patrauklumo didinimo. Dėl tos priežasties būtina skirti dėmesį regionų vietos kultūros išteklius išnaudojančių ekonominių veiklų vystymui, skatinti jų tarpusavio sąveiką bei ryšius su kultūrine veikla“;
* „Jau šiandien aišku, kad didžiulį impulsą menininkų kūrybinio aktyvumo bei verslumo skatinimui bei naujų talentų pritraukimui turėtų duoti planuojamas įgyvendinti Nidos kultūros ir turizmo informacijos centro „Agila“ pastato rekonstrukcijos projektas bei kokybiškai naujos veiklos koncepcijos realizavimas. Sėkmingas šių planų įgyvendinimas sudarytų sąlygas savo kūrybinius sumanymus įgyvendinti vietos, Lietuvos bei užsienio menininkams, kūrybinių verslų ir inovacijų atstovams, kino bei scenos menų profesionalams. Sukurtos erdvės kūrybai ir inovacijoms, išvystyta kultūros verslų inkubavimo, bendradarbystės erdvių (angl. *HUB*) struktūra padėtų į Neringos kultūrinį bei ekonominį gyvenimą įsilieti naujoms kultūros ir meno kūrėjų, kūrybinių industrijų atstovų pajėgoms. Modernizuotas Nidos kultūros ir turizmo informacijos centras „Agila“ taptų ne tik kūrybos, inovacijų, bet ir vietos bendruomenių susitikimų, edukacijos, tyrimų, kūrybinių laboratorijų vieta“;
* „Skatinant talentingų kūrėjų, inovatorių pritraukimą į šią unikalią vietovę, Neringos savivaldybė turėtų sukurti menininkų rezidencijoms modelį, kuriame būtų derinamos tinkamos infrastruktūros sąlygos, specialios stipendijos kūrėjams bei mentoriams, prioritetą teikiant kūrybos projektams, kurių sudedamoji dalis – edukacija su bendruomene ir aktyvi vietinių gyventojų įtrauktis į kūrybos procesus, tarpsritinis ir tarpkultūrinis bendradarbiavimas. Bendradarbiaujant su Lietuvos muzikos ir teatro akademijos Klaipėdos fakultetu, Vilniaus dailės akademijos padaliniais (Klaipėdos fakultetu ir Nidos meno kolonija), Klaipėdos Kultūros fabriku, Lietuvos operos ir baleto teatru, Klaipėdos dramos teatru, Klaipėdos valstybiniu muzikiniu teatru, Klaipėdos apskrities viešąja I. Simonaitytės biblioteka (Tarptautiniu vertėjų ir rašytojų centru), kitomis menų institucijomis turėtų būti stiprinama įvairius menus studijuojančių studentų ir Neringoje reziduojančių profesionalių kūrėjų sąveika. Rezidentai taptų į Neringą projektinei veiklai atvykstančių studentų korepetitoriais, kuratoriais bei mentoriais, o atvirose dirbtuvėse ir laboratorijose vyktų kūrybos pamokos gyventojams ir turistams iš įvairių pasaulio valstybių“;
* „Atnaujintoje Nidos kultūros ir turizmo informacijos centro „Agila“ erdvėje planuojama realizuoti kokybiškai naujos veiklos koncepciją, siekiant skatinti bendruomenės kūrybiškumą bei tamprios tarpsektorinės sąveikos. Formuojant impulsą menininkų kūrybinio aktyvumo bei verslumo skatinimui bei naujų kūrėjų pritraukimui į unikalią Kuršių nerijos vietovę, naujas objektas įgyvendins kūrybinių rezidencijų programą, kuri skirta Lietuvos bei užsienio menininkams, kino bei scenos menų profesionalams, kūrybinių verslų ir inovacijų atstovams. Programoje numatomos veiklos, kurios įtraukia vietos bendruomenes ir atvykstančius menininkus į bendrus tarpsritinius, tarpkultūrinius bendradarbiavimo projektus“;
* „Būtina siekti, kad bendradarbiaujant su aukštosiomis mokyklomis bei aktyviomis NVO, pavieniais bendruomenių lyderiais, būtų sukurta ir įgyvendinta savanorių programa specialioms visuomenės grupėms: senjorams, moksleiviams, studentams ir pan.“;
* „<...> švietimo sektorius turėtų organiškiau naudotis kultūros institucijų kuriamomis vertėmis ugdymo procesuose, nes kaip teigia Lietuvos kultūros politikos strategija: ,,švietimo sistemoje plėtojamos partnerystės su kultūros organizacijomis turi praturtinti formaliojo ir neformaliojo švietimo procesus““.

3.4. Kultūros politikos gairėse numatytos šios konkrečios priemonės:

* „modernizuoti Nidos kultūros ir turizmo informacijos centro „Agila“ pastatą, kuriame savo kūrybinius sumanymus galėtų įgyvendinti Lietuvos bei užsienio menininkai, kūrybinių verslų bei inovacijų atstovai, kino bei scenos menų profesionalai“;
* „bendradarbiaujant su verslu ir NVO, užtikrinti ambicingų kultūros projektų inicijavimą ir vystymą ne vasaros sezono metu, skatinti kurorto kultūros išteklius išnaudojančias ekonomines veiklas, jų klasterizaciją ir sąveiką su kultūrine veikla“;
* „modernizuotoje Nidos kultūros ir turizmo informacijos centro ,,Agila“ infrastruktūroje įkurti moksleivių ir jaunimo kultūrinių iniciatyvų inkubatorių ir viešojo konkurso būdu pradėti teikti specialias mentorių stipendijas nustatytus reikalavimus atitinkantiems asmenims, kurie globos jaunimo iniciatyvas, juos edukuos, ugdys kūrybinį mąstymą bei verslumą, konsultuos projektų rengimo bei įgyvendinimo laikotarpiu“.

3.5. Pažymėtina, kad Ugdymo klasterio sukūrimo siekis atitinka Neringos savivaldybės tarybos 2021 m. sausio 28 d. sprendimu Nr. T1-11 patvirtinto Neringos savivaldybės 2021–2030 metų strateginio plėtros plano 2 prioriteto „Patrauklios aplinkos gyvenimui ir  
poilsiui kūrimas“ 2.3 tikslo „Laimingos bendruomenės kūrimas“ 2.3.2. uždavinį „Sustiprinti NVO ir viešojo sektoriaus bendradarbiavimą, skatinti įsitraukimą“ ir 3 prioriteto „Efektyvus Neringos savivaldybės valdymas“ 2 tikslo „Viešųjų paslaugų kokybės gerinimas“ 1 uždavinį „Užtikrinti kokybišką švietimo paslaugų teikimą“ bei 2 uždavinį „Padidinti įvairių savivaldybės sektorių tinklaveiką“.

**III SKYRIUS**

**UGDYMO KLASTERIO VEIKLŲ PLANAVIMO, VALDYMO BEI**

**FINANSAVIMO MODELIS**

3.6. Svarbi Ugdymo klasterio dedamoji, užtikrinanti sėkmingą šio projekto įgyvendinimą – **efektyvaus veiklų planavimo, valdymo bei finansavimo modelio sukūrimas**. Šiam tikslui Neringos savivaldybės administracijoje viešojo konkurso būdu bus paskirtas kompetentingas valstybės tarnautojas arba darbuotojas, dirbantis pagal darbo sutartį (Švietimo ir sporto ar Kultūros padalinyje; arba tiesiogiai pavaldus Merui). Specialistas turės gerai išmanyti šiuolaikines švietimo bei kultūros politikos tendencijas nacionaliniame bei europiniame lygmenyje, patirties švietimo inovacijų diegimo, kūrybinių industrijų vystymo, profesionalaus scenos meno ir vizualiųjų menų sklaidos, menininkų rezidencijų veiklos koordinavimo, viešųjų ryšių ir komunikacijos srityse. Minėtas specialistas atliks šias funkcijas:

* aktyviai dalyvaus Neringos gimnazijos ir kitų savivaldybės švietimo įstaigų ugdymo planų rengimo, pamokų tvarkaraščių sudarymo procese bei derins juos su klasteryje dalyvaujančių subjektų vykdomomis programomis;
* palaikys nuolatinius ryšius su klasterio veikloje dalyvaujančiais subjektais, rengs bendrus pasitarimus;
* inicijuos bei koordinuos ES programos „Erasmus+“ ir kitų nacionalinių bei tarptautinių fondų finansuojamų projektų rengimą bei vykdys jų įgyvendinimo priežiūrą.

3.8. Populiarinant ugdymo klasterio teikiamas paslaugas nacionaliniu bei tarptautiniu mastu, o taip pat ieškant ilgalaikių šio projekto rėmėjų ir partnerių Lietuvoje bei už jos ribų, bus pasitelkiami visuomenėje gerai žinomi kultūros bei meno kūrėjai, mokslininkai, verslininkai, žurnalistai, nuomonės formuotojai (ugdymo klasterio Ambasadoriai), kurie Neringoje yra įgyvendinę ne vieną projektą.

3.9. Metinių ugdymo klasterio veiklos programų įgyvendinimo priežiūros bei pažangos vertinimo procesuose dalyvaus specialus valdymo organas – Kuratoriumas, į kurio sudėtį bus įtraukti Švietimo, mokslo ir sporto ministerijos, Kultūros ministerijos, Ekonomikos ir inovacijų ministerijos, Valstybinės saugomų teritorijų tarnybos prie Aplinkos ministerijos, Užimtumo tarnybos prie Lietuvos Respublikos socialinės apsaugos ir darbo ministerijos bei pagrindinių klasterio veikloje dalyvaujančių partnerių deleguoti atstovai.

3.10. Ugdymo klasterio veiklos bus finansuojamos iš savivaldybės biudžeto, valstybinės „Tūkstantmečio mokyklų“ programos, NVŠ krepšelio, Lietuvos kultūros tarybos, ES programos „Erasmus+“, kitų nacionalinių bei tarptautinių programų, o taip pat privačių rėmėjų lėšomis.

Parengė:

Narūnas Lendraitis